หากคุณกำลังเป็นหนึ่งในคนที่ชื่นชอบชาบู ในราคาที่สมเหตุสมผล เหมาะกับคุณภาพ แถมยังเดินทางมาง่ายนิดเดียวอีกละก็ วันนี้แอดขอนำเสนอ “สุขี” ร้านชาบูสไตล์ญี่ปุ่น ในซ.จุฬา 50 ค่ะ
ตัวร้านสุขีนี้ตั้งอยู่ในโซนสามย่าน-จุฬา สำหรับใครที่ขับรถมาสามารถวนหาที่จอดภายในได้นะคะ (มีโซนลาจอดรถอยู่สำหรับคนที่ไม่อยากจอดในซอยค่ะ) หรือถ้าใครไม่สะดวก สามารถเดินทางด้วยรถไฟฟ้าใตดินมาลงที่สถานีสามย่าน แล้วข้ามทางม้าลายที่สี่แยกเดินมาทางฝั่งถนนพระรามสี่ เจอซอยแรกให้เลี้ยวขวาแล้วเลี้ยวซ้ายอีกที เดินมาจนเกือบสุดซอยจะเจอตัวร้านค่ะ
ร้านสุขีเป็นร้านที่มีขนาดไม่ใหญ่มากค่ะ ตัวร้านมีอยู่ชั้นเดียว ด้านในร้านจะใช้เป็นโต๊ะ-เก้าอี้ไม้ วางกระจกไว้ที่ด้านบนของโต๊ะเพื่อความแข็งแรง สำหรับใครที่สั่งเยอะทางร้านจะมีโต๊ะพับให้วางจานได้ค่ะ ตัวร้านติดไฟค่อนข้างงสว่าง ในส่วนของห้องน้ำก็สะอาดใช้ได้ค่ะ
ส่วนของกลางร้าจะมีโต๊ะขนาดใหญ่ที่ตั้งหม้อได้สองหม้อในโต๊ะเดียว หรือถ้าใครมาเป็นแก๊งขนาดใหญ่ ทางร้านสามารถขยับโต๊ะมารวมกันได้นะคะ พี่ๆ ในร้านใจดีมากขอบอก
เข้ามาถึงร้านปั๊บ หลังจากบอกจำนวนคนที่จะมาแล้ว พี่พนักงานจะพาไปนั่งแล้วส่งเมนูจำนวน 3 หน้าถ้วนให้เราเลือกค่ะว่าวันนนี้เราจะกินโปรแกรมไหนกัน
ซึ่งโปรแกรมที่ว่านั่นมีด้วยกัน 3 แบบค่ะ
แบบแรกคือ Buffet 299.- net ราคานี้รวมน้ำเปล่าและน้ำชา (แบบไม่หวาน) หากใครต้องการทานน้ำอัดลม สามารถจ่ายเพิ่มอีก 20.- บาทค่ะ
หน้าตาน้ำชาแบบไม่หวานที่ทางร้านจัดมาให้ กินได้เยอะ ไม่แน่นท้อง
แบบที่สองราคาจะเพิ่มมาอีกนิดหน่อยเป็น 349.- net ส่วนต่างที่เพิ่มมานี้จะทำให้คุณสามารถเลือกน้ำซุปเพพิ่มเป็นซุปต้มยำได้ สั่งอาหารทะเลเพิ่มได้สามอย่าง ลูกชิ้นสองแบบ เห็ด มาม่า น้ำจิ้มซีฟู๊ด ไอศครีมชาเขียว และน้ำทุกชนิดก็จะรวมอยู่ในราคานี้ค่ะ
แบบสุดท้ายสำหรับคนที่ไม่อยากทานเป็นบุฟเฟต์ ทางร้านก็เอาใจด้วยการให้ลูกค้าสามารถสั่งเป็น  Alacart แยกได้เลยค่ะ ราคาของแต่ละอย่างจะปรากฎอยู่ที่ตัวเมนูให้เรียบร้อยแล้ว
เพิ่มเติมนิดหน่อย สำหรับสาวกชีส ที่ร้านมีชีสให้สั่งเพิ่มได้ในราคาถ้วยละ 30.- บาทด้วยนะคะ 
หลังจากที่ตกลงกันได้แล้วว่าวันนี้จะลองกินกันแบบธรรมดาเบสิคๆ ชิคๆ สไตล์ญี่ปุ่นให้สมกับที่รานโฆษณา แอดจึงเลือกทานแบบที่หนึ่ง ด้วยย้ำซุบญี่ปุ่น หรือซุปน้ำดำที่เรียกกันจนติดปากค่ะ
ตัวน้ำจิ้มของทางร้านตามปกติจะมีด้วยกันสองแบบค่ะ
แบบถ้วยด้านบนจะเป็นน้ำจิ้มงาหรือโกมะค่ะ ของที่นี่จะออกหวานๆ เค็มๆ ตามปกติ ส่วนน้ำจิ้มถ้วยล่างจะเป็นพอนสึ ออกเค็มนิดๆ เปรี้ยวนำ สามารถใส่หัวไชเท้าขูดกับผักโรยที่ให้มาได้ค่ะ
และพระเอกของการทานชาบูน้ำดำที่ขะขาดไม่ได้เลยก็คือ นี่เลย
ไข่ไก่กลมๆ อิอิ
ไข่ไก่ที่นี่ ตัวเปลือกคอนข้างสะอาดนะคะ ตอกมาก็ไม่ค่อยเจอเลือดด้วยค่ะ (หลังจากสั่งมาประมาณ 10 ลูก เจอแบบมีขี้ไก่แปะฟองนึง ซึ่งถ้าอยากเปลี่ยนสามารถบอกพี่พนักงานได้ไม่มีปัญหาค่ะ)
หลังจากนั้น แน่นอนว่าแอดสั่งกันมาเมนูละอย่างพร้อมผักรวม ไม่นานของก็มาเสิร์ฟค่ะ
ตัวผักรวมจะเป็นผักตามปกติทั่วไปค่ะ มีผักกาด กวางตุ้งไต้หวัน แครอท เห็ดหอม เห็ดเข็มทอง หอมใหญ่ ต้นหอมญี่ปุ่น เต้าหู้ขาว
ตัวเส้นของเมนูปกติที่นี่จะมี 3 อย่างนะคะ คืออุด้ง วุ้นเส้น และเส้นบุก แอดเลยจัดเส้นบุกมาสองชุดเลยทีเดียว
หน้าตาของเจ้าเต้าหู้ปลา นารุโตะ และชิกูวะค่ะ มาแบบค่อนข้างเย็นกันหน่อย ต้องค่อยๆ ลวกๆ อุ่นเอานะคะ ไม่งั้นอาจจะเย็นจนเกินไป โดยส่วนตัวคิดว่า เต้าหู้ปลา กับชิกูวะค้อนข้างอร่อยถูกปาก
สำหรับเมนูข้าวของที่นี่ มีให้เลือกสองแบบตามปกติคือข้าวสวยและข้าวผัดกระเทียมค่ะ ตัวข้าวผัดกระเทียมออกจะร่วนๆ แต่ด้านรสชาติถือว่าอร่อยเลย ยิ่งเอาไว้กินกับเนื้อต่างๆ ก็เข้ากันได้เป็นอย่างดี
และเมื่อทุกอย่างมาครบ เราก็จัดการสาดทุกอย่าลงหม้อไป
เอาล่ะค่ะ เรามาเริ่มกันที่ส่วนเนื้อซึ่งเชื่อว่าทึทุกคนกำลังรอคอยกันดีกว่า
ก่อนอื่นขอเริ่มเปิดด้วยเนื้อ
แน่นอนว่าคือเนื้อริบอายโคขุนนั่นเองค่ะ!
เจ้าเนื้อริบอายนี้ หนึ่งที่จะมี 3-5 ชิ้นต่อจานนะคะ ตัวสีและลายค่อนข้างสวย มันแทรกไม่มากจนเกินไป เวลารับประทานคู่กับไข่ถือว่าค่อนข้างนุ่มอร่อย เด็ดใช่ได้ค่ะ
จานต่อมาเอาใจคนที่อาจจะอยากทานเนื้อแต่ไม่ชอบให้มีมันแทรกกันหน่อย เป็นเนื้อสันนอกโคขุนค่ะ ลักษณะจะมาเป็นแผ่นบางๆ ชิ้นใหญ่ๆ ติดกัน ตัวเนื้อเมื่อสุกแล้วค่อนข้างมีความเหนียวเล็กน้อย สำหรับใครที่ชอบสไตล์เหนียวหน่อยๆ พอให้ได้รสของเนื้อแล้ว จานนี้ก็ถือว่าผ่านเช่นกันค่ะ
จานถัดมาจะเข้าสู่ช่วงของน้องหมูกัน 
จานแรกเป็นหมูสันนอกค่ะ แทบไม่ติดมันที่ส่วนขอบเลย ตัวหมูไม่ค่อยเหนียวนะคะ อยู่ในเกณฑ์กำลังดี แต่หากใครที่อยากทานหมูแบบมีลายมันแทรก แอดขอแนะนำเป็นจานนี้เลยค่ะ 
สันคอหมู! มีลายมันแทรกเล็กน้อย พอลวกสุกหน่อยๆ แล้วรับประทานมีความนุ่มอยู่ทีเดียว หรือถ้าใครยังอยากได้มันไปมากกว่านี้ แน่นอนว่าแอดขอแนะนำให้ลองสัมผัสกับหมูสามชั้นของทางร้านเลยค่ะ  ตัวหมูสามชั้นจะมาเป็นแผ่นวงๆ วางกระจายอยู่ทั่วจาน มีความนุ่มค่อนข้างมาก แล้วที่สำคัญคือ เห็นลายมันเยอะๆ อย่างนี้ก็ไม่ได้ด้อยไปกว่าจานอื่นนะคะ ใครที่กลัวเลี่ยนไม่ต้องกลัวไปค่ะ เพราะหมูที่ได้มาจะสไลด์มาค่อนข้างบางมาก ทานได้ง่าย ลวกออกมาแล้วกำลังบิดเป็นเกลียวพอสวยงามเลย 
แล้วก็มาถึงจานสุดท้ายเจ้าเนื้อไก่ของเรา ใครที่ทานทั้งหมูทั้งเนื้อจนเบื่อๆ อยากเปลี่ยนรส แนะนำให้สั่งไก่เลยค่ะ ตัวเนื้อมีความนุ่มและค่อนข้างหอมเมื่อสุก หนังน้อย ที่สำคัญ ไม่ต้องกังวลไปว่ากัดไปแล้วจะมีกลิ่นฉุนขึ้นจมูกไหม สำหรับสี่จานกว่าๆ ที่แอดทานไปขอบอกว่าไม่เจอเลยค่ะ 
เมนูแนะนำ (ที่อาจทำให้กระบวยลวกเปื้อนไข่ไปตามๆ กัน)
หลังจากที่แอดทานกันไปได้สักพักก็เริ่มอยากลองทำไข่ลวกค่ะ ใครที่เป็นสาวกไข่ลวกอยู่แล้วลองตอกไข่แล้วเอาไปแช่ในน้ำซุป ให้น้ำมันไหลเข้ามาผสมนิดๆ ถือรอด้วยความอดทนซักสองนาที รับรองว่าไข่ลวกผสมน้ำซุปต้องทำให้ถูกใจแน่นอนค่ะ
ไหนใครอิ่มเนื้อกันแล้วยกมือ!
ทางร้านสุขีมีของกวานให้สั่งสำหรบเมนูธรรมดาอยู่ด้วยกันสองแบบใหญ่ (สามแบบย่อย) นะคะ คือน้ำแข็งไสถั่วแดงกับน้ำแข็งไสวุ้นผลไม้ 
ส่วนของน้ำแข็งไสแบบแรกหรือน้ำแข็งไสถั่วแดง ตัวน้ำราดจะเป็นน้ำแดงตามด้วยนมข้นค่ะ(ใครที่ไม่อยากทานหวานมากสามารถบอกพี่พนักงานไม่ให้ราดนมได้ค่ะ) รสชาติจัดว่าค่อนข้างหวาน แต่ถ้าทานหลังจากทานชาบูเสร็จก็ถือว่าตัดเลี่ยนได้พอดีค่ะ 
น้ำแข็งไสแบบที่สองเป็นน้ำแข็งไสวุ้นผลไม้
ตัวน้ำราดมีให้เลือกสองอย่างค่ะ เป็นน้ำแดงหรือสีฟ้า (บลูฮาวาย) ก็ได้ รสจะออกซ่าเล็กๆ สำหรับบลูฮาวายนะคะ ตัววุ้นผลไม้มีความกรุบและให้รสผลไม้เพียงเล็กน้อย อารมณ์ว่าทานวุ้นทั่วไปค่ะ
โดยรวมของร้านนี้ ขอสรุปสั้นๆ นะคะ
ตัวร้าน เดินทางสะดวก บรรยากาศร้านสะอาด สว่าง ค่อนข้างกว้าง รองรับลูกค้ากลุ่มใหญ่ได้
เนื้อและหมูกับไก่จัดอยู่เกณฑ์ปกติ เหมาะสมกับราคา มีความนุ่มและรับประทานง่ายค่ะ
ส่วนของไข่ไก่มีความสด อาจมีบ้างที่เปลือกไข่ติดขี้ไก่มา
ซุปน้ำดำมีความหวานเค็มกำลังเหมาะ แต่ทานไปมากๆ อาจจะเค็มจนเกินไป สามารถขอเติมซุปผสมกับรสอื่นได้ถ้าต้องการนะคะ
การบริการถือว่าดี พี่พนักงานในร้านเยอะ ถ้าลูกค้าไม่เยอะมาก อาหารจะได้ค่อนข้างเร็วและครบถ้วนค่ะ สำหรับบางช่วงที่ลูกค้าเยอะ อาหารอาจจะได้ไม่ครบบ้างต้องตามเอานะคะ เพราะพี่พนักงานที่นี่ใช้ระบบจำ ไม่มีการจดค่ะ
ช่วงหลังๆ ที่ลูกค้าเริ่มเยอะ ตัวเนื้อที่ได้มาบางจานจะยังแข็งติดกันเป็นแผ่น บางจานมีน้ำแข็งแถมมาเล็กน้อยค่ะ ไม่สามารถคีบเป็นแผ่นได้
ของหวาน สั่งได้ตลอดเวลาและได้เร็วค่ะ ปริมาณน้ำแข็ง-ุถั่วแดง-วุ้นผลไม้ ได้เยอะบ้างน้อยบ้างสลับกัน รสชาติจะหนักไปทางหวานค่ะ ส่วนตัวน้ำแข็งหลายครั้งที่มาเป็นก้อนใหญ่ ต้องเอาช้อนทุบเอาถึงจะทานได้หมดค่ะ
สำหรับวันนี้ ทางเพจขอจบการรีวิวแต่เพียงเท่านี้นะคะ การรีวิวนี้เป็นรีวิวครั้งแรกของพวกเรา หากมีข้อผิดพลาดประการใด ทางแอดมินต้องขออภัยมา ณ ที่นี้ค่ะ
สามารถแนะนำ ติ ชมได้ทางโพสหรือกล่องข้อความตามสะดวกเลยนะคะ 
ขอบคุณทุกคนที่ทนอ่านมาจนถึงบรรทัดสุดท้าย แล้วเจอกันใหม่เร็วๆ นี้นะคะ :)
ติดตามชมรีวิวอื่นๆ ได้ที่ >> https://www.facebook.com/Turn-Food-to-Fat-1785696351660561/?fref=ts

